真正的勇者（台語）

詩篇68篇、使徒行傳4章1～21節

舒度‧大達（總會原宣教育幹事）

1627年，荷蘭宣教師甘治士（Georgius Candidius）跟隨荷蘭東印度公司來到台灣，開始向南部的西拉雅族人傳福音，西拉雅族嘛成作台灣第一批得著福音的人。今年（2017年），抵好是福音傳來台灣390週年，咱除了感謝天頂的阿爸父上帝，互咱有機會為著這獻上感恩，嘛感謝耶穌基督的疼以及聖神的幫贊，佇390年前透過荷蘭的宣教師，將福音的種子撒佇台灣這塊土地，特別是撒佇西拉雅族人的心內。

自16世紀，台灣就被稱作Formosa，意思是「真媠的島嶼」，一直到今仔日，真多佇海外的台灣人教會，嘛號名叫作Formosan church。互咱更加歡喜的，是福音佇台灣這塊土地釘根、發芽、成長，不但為西拉雅族帶來祝福，嘛互台灣各族群，無論是平地人、客人或是原住民攏得著恩典，實在值得咱獻上感恩，謳咾上帝。

受掠作奴隸的歷史

今仔日咱所讀的詩篇68篇，互咱進一步了解以色列的三段歷史：第一段歷史是摩西的時代，上帝的百姓受著埃及法老的迫害，成作奴隸，摩西帶領百姓出埃及，佇曠野流浪40年。這是以色列人作奴隸，流浪無根的歷史。第二段歷史是士師時代，這段歷史閣卡悽慘無望，以色列無論佇文化、教育、政治，甚至是宗教，攏無一個好的領袖引導帶領，所以常常受異邦的統治，及異教徒的欺負。這段歷史，會當講是以色列成作遊民、孤兒和受放拺的歷史。第三段歷史是大衛王的時代，彼時以色列不時受到耶布斯和非利士人的侵略和欺負，甚至象徵上帝同在的約櫃，嘛互對敵非利士人搶走，常常互對敵恥笑。對上帝百姓來看，這三段是真重要的歷史，所以怹常常佇敬拜中，透過詩歌、祈禱和讀經來記念。

佇初代教會的時代，猶太人的社會情境嘛仝款受到外邦的羅馬統治和殖民。猶太人佇政治上無主權、經濟上成作弱勢、社會上受邊緣化，甚至佇文化和教育上，嘛互希臘和羅馬的文化影響及同化。對使徒行傳來看，佇宗教頂面，跟隨耶穌的門徒嘛受到猶太教徒大大的逼害。彼得和約翰為著傳耶穌復活的福音受掠，佇公會中審判，受到恐嚇，閣入獄受關（使徒行傳4章1～3節）。

可見上帝百姓的歷史，是充滿苦難的歷史，無論佇政治、經濟、社會、文化、教育、宗教等等，攏遭遇多多的困境和苦難，會當講是受掠作奴僕的歷史，受外來政權統治的歷史。

事實上，宗教無自由抑是宗教迫害，一直到21世紀的今仔日猶原存在，而且不時佇世界的真多所在發生。咱西拉雅族的歷史嘛仝款是安呢。

佇受壓迫歷史中的使命

咱來看台灣，豈有比以色列較好？咱原住民所面對的歷史，和以色列百姓是不是相款？台灣受外來政權統治400年，除了平地人，咱原住民嘛是被殖民的對象，佇經濟上成作邊緣化的族群，佇政治上嘛無法度發聲，欠缺管道參與，佇主流社會福利的意識形態下面，會當講是弱勢。

簡單來說，原住民的歷史，是一個被殖民喪失主權的歷史；原住民的歷史，是一個被邊緣喪失主人身分的歷史；原住民的歷史，是一個被宰制成作附庸的歷史；原住民的歷史，是一個被弱化成作奴隸的歷史。

此款情境，對咱西拉雅等平埔族群來講，閣卡嚴重。統治者刁工無愛熟識咱，咱欲追求正名，統治者嘛無誠意欲接納咱。所以咱無論是佇政治、經濟、社會、教育、文化、宗教等，受到真多的無公平，以及有形無形的迫害。面對這種情形，咱欲按怎樣成作真正的勇者，成為咱族群的福氣？這就是咱的時代使命。

決心成作真正的勇者

上帝的百姓以色列雖然佇埃及成為奴隸，但是上帝知影怹的苦難，所以呼召摩西帶領以色列百姓出埃及、過紅海，以及引導上帝的百姓佇西奈山和上帝立約，領受十條誡命。佇士師的時代，雖然上帝的百姓親像遊民和孤兒，上帝嘛呼召士師底波拉和巴拉將軍，帶領怹從迦南的人手中解放，重新得到自由的生活。佇大衛王的時代，上帝仝款差遣大衛戰勝耶布斯和非利士人，從怹的手中將約櫃討回來，帶去錫安山，宣告上帝是以色列人的主，以色列是上帝正港的百姓。佇羅馬政權統治下，耶穌的門徒雖然受著多多迫害，尤其是宗教頂面的迫害，上帝親自和耶穌的學生同在，引導怹佇受害的中間，一切平安順事。門徒受掠得著解放，福音受壓制得著報揚。

相款，咱西拉雅族為著信仰，為著族群的永續發展，咱的確要對今仔日聖經的教示，得著智慧和能力，成作真正的勇者。成作真正的勇者，就是雖然明白頭前有危險的嚴重性，猶原無驚惶，繼續勇敢向前。勇氣呣是為著自己的利益，是願意為真理、公義和愛，來獻出自己的生命。佇無望的時刻，無灰心喪志，勇敢面對，創造盼望；不屈服強權，不欺善怕惡。

咱要勇敢成作別人的福氣，站佇上帝的公義和弱勢者的立場，奉獻自己成作活祭。佇耶穌基督復活的信仰，發揮所有氣力，復振族群的文化、語言和民族性，貢獻國內和普世的族類。

感謝長期以來為西拉雅正名、復振文化的個人和教會，願上帝記念大家所做美好的事。

【舉目向山祈禱會】

序樂：

宣召：

吟詩：新《聖詩》320首〈O-hoa-he，拍鼓跳舞，彈琴謳咾〉

讀經：詩篇68篇19節；使徒行傳4章1～21節

信息：真正的勇者

吟詩：新《聖詩》519首〈為此塊土地阮誠心祈禱〉

　　　為此塊土地阮誠心祈禱，願主的真理若光全地遍照

　　　為此個城市阮謙卑懇求，願主賜活命互阮骨肉得救

（複歌）願全能天父上帝，祢聖國降臨；

　　　　願喪鄉及悲傷，攏離開阮心中。

　　　　願全能天父上帝，祢旨意得成；

　　　　願向望及喜樂，永遠惦阮心中。

祈禱：逐項祈禱完，吟唱〈為此塊土地阮誠心祈禱〉複歌一遍

1.為台灣原住民西拉雅族正名祈禱

 慈悲痛疼的主，阮感謝祢，祢是創造萬物宇宙的上帝，嘛是生命的主。祢互世界充滿人類，和祢做伙管理祢所創造的一切，阮滿心感謝祢。台灣嘛是祢建立的國家，祢互這塊土地充滿多多族群，來享受祢極大的恩典。總是，因為政治，有多多族群失去怹的身分，無受著政府的承認，互祢所賞賜阮的名、文化和語言失落去，懇求祢出手幫助。祢知影西拉雅族是第一個得著福音的台灣族人，求祢賜福阮佇正名的運動中，有祢的同在，有祢氣力的幫助，互阮袂灰心喪志，恢復阮的名，將榮光歸互祢。奉主耶穌的名，阿們。

2.為西拉雅等平埔原住民族的語言和文化復振祈禱

天頂的主上帝，台灣原住民族，特別是平埔族，久長以來受外來政權統治，失去自己的語言和文化，造成族人對自己的身分沒自信。懇求主互阮有智慧和氣力，來復振阮的文化、語言、藝術和音樂。阮相信，祢是全能的上帝，阮欲倚靠祢來尋回阮的族群文化、語言、藝術和音樂。透過正名運動對內幫助族人提升自信和團結，對外成作台灣原住民和台灣社會的福氣。阮按呢祈禱，奉主耶穌基督的聖名，阿們。

3.為西拉雅的教會祈禱

 西拉雅教會的主，阮滿心感謝祢，佇390年以前，祢早著呼召宣教師向阮的祖先傳福音，互祢的主權佇阮的生命內底。今仔日台灣基督長老教會內，有多多平埔族，特別是西拉雅族的信徒，感謝主，當政治放拺阮的時，祢一直和阮佇啲，永遠不棄拺阮。此時，阮欲懇求祢，互平埔族的教會成作台灣基督長老教會的福氣，嘛成作所屬中會的福氣，互阮的教會，無論佇總會或是中會，攏同心合一學基督，謙卑順服做忠僕。阮嘛懇求主，互阮的教會成作西拉雅族盼望的記號。阮按呢祈禱，奉主耶穌的聖名來求，阿們。

4.為台灣各族群祈禱

全世界人類的主，阮感謝祢，祢互台灣成為多元文化的所在，無論是外省人、福佬和客家，甚至因為婚姻和工作來台灣的新住民，攏因為祢的慈愛，阮成為此塊土地居起的人。阮需要祢的公義、祢的憐憫，以及祢的疼，互佇此塊土地所有的人，會凍彼此尊重相愛，並認同這塊祢所賞賜互阮的土地，嘛無因為族群、文化、語言、皮膚的不同，產生對立和傷害，反倒彼此接納和包容，欣賞和鼓勵。互祢的旨意行佇阮的中間，親像行佇天上。阮按呢祈禱，奉主耶穌基督的聖名求，阿們。

祝禱：

彼此請安：